Informatīvais ziņojums
“Par progresu neatliekamo pretplūdu pasākumu, kuri veicami no 2023.  līdz 2024. gadam, īstenošanā Jēkabpilī”
Pamatojoties uz Ministru prezidentes 2023. gada 9. novembra rezolūciju 23-MPI-38, Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu par progresu neatliekamo pretplūdu pasākumu, kuri veicami no 2023. gada līdz 2024. gadam, īstenošanā Jēkabpilī.
Informatīvā ziņojuma par projektu “Plūdu risku novēršana Jēkabpilī” izstrāde
2023. gada janvāra vidū Jēkabpils novadā tika izsludināts sarkanais brīdinājums par plūdiem, ūdens līmenim Daugavā pietuvojoties rekordaugstajai 1981. gada atzīmei. 2023. gada 13. janvārī vietām sāka brukt Daugavas kreisā krasta aizsargdambis, kas Jēkabpils pilsētu aizsargā no plūdiem. Bīstamākā situācija ar aizsargdambja noturību veidojās Daugavas kreisā krasta posmā no Filozofu ielas līdz Leona Paegles ielai. Lai novērstu aizsargdambja pilnīgu sabrukšanu, tika veikti ārkārtas nostiprināšanas darbi, atbilstoši iespējamajiem un operatīvi veicamajiem tehniskajiem risinājumiem. 2023. gada 15. janvārī Krīzes vadības padomes sēdē plūdi Jēkabpils novadā tika atzīti par reģionāla mēroga dabas (hidroloģiskas) katastrofas draudiem vai katastrofu. 
Saskaņā ar 2023. gada 23. janvāra sabiedrības ar ierobežotu atbildību “ZVIDZE” atzinumā Nr. 01/23 (turpmāk – ZVIDZE atzinums) iekļauto informāciju, tika apzināta teritorija, kas potenciāli applūstu gadījumā, ja ūdenslīmenis Daugavā sasniegtu kritisko līmeni, pārsniedzot aizsargdambja virsmas augstumu (1. attēls).

1.attēls. Potenciāli applūstošā teritorija, ja ūdens līmenis pārsniegtu aizsargdambja virsmas augstumu

Atbilstoši ZVIDZE atzinumam tika secināts, ka neveicot aizsargdambja un tam piekritīgo inženiertīklu pārbūves darbus, pastāv liels risks, ka, atkārtojoties plūdiem, kreisā krasta aizsargdambis sabruks pilnībā, nekontrolēti applūdinot lielāko Jēkabpils pilsētas daļu Daugavas kreisajā krastā, kā arī atsevišķas upei tieši piegulošas teritorijas labajā krastā. Iespējama arī ledus un vižņu masas ieplūšana pilsētā.
Atbilstoši valsts sabiedrības ar ierobežotu atbildību “Meliorprojekts” (turpmāk – Meliorprojekts) atzinumam par būves tehnisko apsekošanu, kas tika veikta no 2023. gada 1.februāra līdz 14. februārim (turpmāk – Meliorprojekta atzinums), tika secināts, ka esošajā stāvoklī kreisā krasta aizsargdambja tehniskie parametri neatbilst normatīvo aktu prasībām, savukārt labā krasta aizsargdambis veic savas funkcijas daļēji. Tika sniegti ieteikumi, t.sk. veikt papildu inženierizpētes darbus un topogrāfisko uzmērīšanu, kā arī sagatavot pārbūves būvprojektus kreisā un labā krasta aizsargdambjiem. Meliorprojekta atzinumā tika norādīts, ka bez iepriekšminēto neatliekamo pasākumu veikšanas jārisina arī kreisā krasta aizsargdambja pagarināšana un Daugavas gultnes šķērsgriezuma palielināšana kritiskajās vietās.
2023. gada 24. februārī Jēkabpils novada pašvaldība vērsās VARAM ar lūgumu piešķirt finansējumu Jēkabpils aizsargdambju stiprināšanai un pārbūvei, lai nodrošinātu neatliekamo darbu izpildi, kas veicami 2023. un 2024. gadā. 2023. gada 8. martā notika Jēkabpils novada pašvaldības un VARAM pārstāvju tikšanās, kuras laikā tika iezīmēti potenciālie risinājumi Eiropas Savienības (turpmāk – ES) fondu finansējuma ātrākai piešķiršanai šādam projektam. Kā viens no risinājumiem tika apspriesta informatīvā ziņojuma sagatavošana, lai pamatotu ES fondu finansējuma piešķiršanu ārpus Eiropas Savienības kohēzijas politikas programmas 2021. – 2027. gadam (turpmāk – Programma) specifiskā atbalsta mērķa 2.1.3. “Veicināt pielāgošanos klimata pārmaiņām, risku novēršanu un noturību pret katastrofām” (turpmāk – SAM 2.1.3.) pasākuma 2.1.3.2. “Nacionālas nozīmes plūdu un krasta erozijas pasākumi” (turpmāk – Pasākums) priekšatlases kārtības. Lai varētu uzsāktu informatīvā ziņojuma izstrādi, Jēkabpils novada pašvaldībai tika lūgts iesniegt papildu informāciju. 
2023. gada 3. aprīlī Jēkabpils novada pašvaldība iesniedza pieprasīto informāciju VARAM, kā rezultātā tika uzsākta informatīvā ziņojuma par projektu “Plūdu risku novēršana Jēkabpilī” (turpmāk – Ziņojums par projektu) un ES fondu piesaistes dokumentācijas izstrāde. 
2023.gada 3. maijā Ziņojums par projektu tika nodots starpinstitūciju saskaņošanai Vienotajā tiesību aktu izstrādes un saskaņošanas portālā (turpmāk – TAP). 2023. gada 5. jūnijā saskaņotais Ziņojums par projektu tika iesniegts Valsts kancelejā un 2023. gada 13. jūnijā Ziņojums par projektu tika izskatīts Ministru kabineta (turpmāk – MK) sēdē, lemjot par Programmas SAM 2.1.3. Pasākuma projektu iesniegumu pirmās atlases kārtas īstenošanas nosacījumu un projektu iesniegumu vērtēšanas kritēriju izstrādi, kas paredz atbalstu pretplūdu pasākumiem Jēkabpilī, piešķirot Eiropas Reģionālās attīstības fonda un valsts budžeta finanšu līdzekļus.
ES fondu piesaistes dokumentācijas izstrāde
Projektu iesniegumu vērtēšanas kritēriju un ES fondu īstenošanas nosacījumu izstrādes process noritēja paralēli. 2023. gada 21. jūnijā ES fondu Uzraudzības komitejas 2. politikas mērķa “Zaļāka Eiropa” apakškomitejā tika saskaņoti kritēriji un tālāk virzīti apstiprināšanai Uzraudzības komitejā, kas 2023. gada 30. jūnijā pieņēma lēmumu projektu iesniegumu vērtēšanas kritērijus apstiprināt.
2023. gada 26. maijā TAP tika uzsākta starpinstitūciju saskaņošana MK noteikumu projektam par ES fondu projekta īstenošanas nosacījumiem. 2023. gada 19. jūnijā saskaņotais MK noteikumu projekts tika iesniegts Valsts kancelejā. 2023. gada 27. jūnijā MK noteikumi Nr. 353 “Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.2. pasākuma "Nacionālas nozīmes plūdu un krasta erozijas pasākumi" pirmās projektu iesniegumu atlases kārtas īstenošanas noteikumi” (turpmāk – MK noteikumi Nr. 353) tika apstiprināti MK sēdē un stājas spēkā 2023. gada 30. jūnijā. MK noteikumu Nr. 353 19. punkts noteic, ka projekta izmaksas ir attiecināmas no 2023. gada 1. janvāra. 
2023. gada 24. jūlijā tika uzsākta projekta iesnieguma atlase, nosakot, ka projekta iesniegšanas termiņš ir 2023. gada 1. oktobris. 
Risinājumu izstrāde, to atbilstība mērķim un veiktās izpētes
Saskaņā ar Ziņojumu par projektu būvprojekta “Jēkabpils valstspilsētas aizsargdambja (uzbērums) kadastra numurs 5601 002 1469, 5601 002 7126, 5601 001 4004, 5601 002 1480, 5601 002 0168, 5601 002 0260, 5601 002 7127, 5601 002 0389, 5601 001 2953, 5601 001 2976 pārbūve” (turpmāk – būvprojekts) izstrādi pilnā apjomā bija plānots pabeigt līdz 2023. gada jūnijam. Būvprojekts Jēkabpils novada būvvaldē tika akceptēts 2023. gada 25. jūlijā (būvatļauja Nr. BIS-BV-4.4-2023-47 (45/2023)). Saskaņā ar Jēkabpils novada pašvaldības sniegto informāciju būvprojekta izstrāde aizkavējās vairāku apstākļu dēļ.
1. Pieprasot un saņemot inženierkomunikāciju turētāju tehniskos noteikumus, tika konstatēts, ka vairākas inženierkomunikācijas nebūs iespējams saglabāt un ka tās nāksies atjaunot būvniecības procesa gaitā (piemēram, daļa sadzīves kanalizācijas spiedvada Ø2x300 mm un siltumtrase 2x159/250 atrodas zem aizsargdambja ķermeņa, daļa inženierkomunikāciju bojātas 2023. gada ziemas plūdos un to seku likvidācijā, daļu nepieciešams pārkārtot, lai nodrošinātu tālāku darbību un ievērotu normatīvo aktu regulējumu), kas radīja papildus projektēšanas darbus. 
2. Būvprojekta tehniskos risinājumus bija nepieciešams saskaņot ar visiem aizsargdambim pieguļošo zemju īpašniekiem, kas aizkavēja būvprojekta izstrādes procesu.
3. Izstrādāto būvprojektu bija nepieciešams saskaņot ar valsts un pašvaldības atbildīgajām institūcijām, kas atbilstoši projektēšanas nosacījumiem izdevušas tehniskos noteikumus ar prasību par projekta risinājumu saskaņošanu.
Pirms būvprojekta izstrādes tika veikta Daugavas labā krasta un kreisā krasta aizsargdambju tehniskā apsekošana. Tehniskās apsekošanas rezultātā tika veikta būves konstrukciju izvērtēšana un tehniskā stāvokļa novērtējums, konstatēti aizsargdambja bojājumi un sagatavoti priekšlikumi inženierbūves remontdarbu veikšanai un būves konstrukciju pastiprināšanai, sagatavots paredzamo būvdarbu saraksts un aptuvenās izmaksas aizsargdambja remontdarbu un pastiprināšanas darbu veikšanai. 
Pārbūves būvprojekta izstrādāšanai tika izmantoti 2023. gada martā un aprīlī veiktie inženierģeoloģiskās izpētes dati. Ir izstrādāts pārskats par ģeotehniskās izpētes darbiem, kurā apkopoti dati par veiktajiem ģeotehniskās izpētes darbiem objektā aizsargdambja pārbūvei, ko izstrādāja SIA “Intergeo Baltic”. Ģeotehniskās izpētes ietvaros tika veikti 33 ģeoloģiskie urbumi, veikti laboratoriskie grunts sastāva un to tehnisko īpašību testi. Veikti 11 grunts pretestības testi, kas ļauj izdarīt secinājumus par aizsargdambja ķermeņa sufoziju un grunts slāņu blīvējumu.
Būvprojekta ietvaros Meliorprojekts veica hidroloģiskos aprēķinus Daugavai Jēkabpilī. Hidroloģiskie aprēķini sagatavoti, lai, izmantojot pieejamo informāciju no valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” un iepriekš uzkrāto Jēkabpils plūdu novēršanas hidrobūvju tehnisko dokumentāciju, noteiktu atbilstošos pavasara palu ūdens līmeņus un to prognozes. Pamatojoties uz pieejamajiem datiem tika sagatavoti ieteikumi un secinājumi plūdu riska samazināšanai. Dokumentācija tika izmantota esošā būvprojekta izstrādāšanai, kā arī papildus pasākumu plānošanai, lai maksimāli samazinātu Jēkabpils pilsētas un tai pieguļošo teritoriju applūšanas riskus.
Būvprojektā izstrādātie risinājumi paredz Daugavas kreisā krasta aizsargdambja pārbūvējamās slapjās nogāzes nostiprināšanu, t.sk. ~2400 m garumā ar akmeņu bērumu un ~1930 m garumā ar hidrobetonu. ~3370 m garā posmā tiks samazināta aizsargdambja ķermeņa filtrācija. Aizsargdambja sausajā nogāzē ~404 m garumā tiks izbūvēta drenāžas un lietus kanalizācijas sistēma, kā arī piecās vietās tiks pārbūvēti aizsargdambja šķērsojumi un tiks ierīkotas kontrolakas ar pretvārsta funkciju, kā arī četrās vietās tiks sakārtotas, pārbūvētas vai demontētas esošās avārijas ūdens izlaides. Būvprojekta risinājumi paredz arī aizsargdambim piekritīgo inženiertīklu pārbūves darbus. Daugavas labā krasta aizsargdambī paredzēta esošās lietus kanalizācijas sistēmas pārbūve piecās aizsargdambja šķērsojuma vietās, tajās izbūvējot kontrolakas ar pretvārsta funkciju. 
Būvprojektā paredzētās darbības tiek īstenotas ar mērķi veidot tādu infrastruktūru, kas nodrošinās noturību pret klimatiskajiem riskiem un ir plānotas, ņemot vērā nākotnes klimata prognozes saskaņā ar Jēkabpils novada klimata profilu[footnoteRef:2]. Ņemot vērā to, ka pēc klimata profila prognozēm nākotnē Jēkabpilī pieaugs dienu skaits ar stipriem un ļoti stipriem nokrišņiem, aizsargdambja pārbūves ietvaros ir paredzēta pretplūdu sistēmas un kontroldrenāžas izbūve aizsargdambja sausajā nogāzē, tādējādi, nodrošinot ātrāku lietus ūdeņu un sniega kušanas rezultātā radīto ūdeņu infiltrāciju. Virs drenu tranšejām tiek paredzēta virszemes ievalku (bioievalku) izveide, tās apstādot ar augiem, kas nodrošinās arī fitoremediācijas funkciju. Plānoto sistēmu paredzēts integrēt un salāgot ar esošo lietus kanalizācijas izplūdes sistēmu. Aizsargdambim pieguļošajā Pļaviņu ielā (kas pēc 2023. gada ziemas paliem un to novēršanas darbiem ir kritiskā stāvoklī) atsevišķs seguma posms tiks atjaunots, izmantojot caurlaidīgu segumu, kas nodrošinās ātrāku lietus ūdeņu novadi. Paredzēta fitoremediācijas lauku un mitrzemju izbūve, kas uzkrās ūdeni un aizkavēs noteci, kā arī akumulēs palu ūdeņus un samazinās plūdu risku. Ņemot vērā notiekošās klimata pārmaiņas (nokrišņu un sniega riski), atsevišķos aizsargdambja posmos paredzēta aizsargdambja ķermeņa uzbēršana, to paaugstinot vairāk nekā par 1 m, lai nodrošinātu pavasara palu maksimālo caurplūdumu (Qpp1%) ar nodrošinājumu, neappludinot pieguļošās teritorijas. Atsevišķos aizsargdambja posmos paredzēta betona atbalstsienas paaugstināšana un aizsargdambja ķermeņa uzbēršana par ~40 cm, lai novadītu gan pavasara palu maksimālo caurplūdumu (Qpp1%) ūdens līmeni, gan normatīvi noteikto nodrošinājumu. Posmos, kur 2023. gada ziemas plūdu ietekmē notika lielākā aizsargdambja sufozija un smalko grunts daļiņu izskalošanās no dambja konstrukcijas, kā rezultātā aizsargdambja virsma ir nosēdusies un betona atbalstsienas konstrukcijas deformējušās, paredzēta aizsargdambja virskārtas demontāža un grunts blīvēšana pa slāņiem, to pieberot pēc vajadzības. Ņemot vērā nākotnes klimatiskos riskus attiecībā uz aukstuma viļņiem, būvprojektā paredzētie risinājumi paredz atsevišķos aizsargdambja posmos to paplašināt uz slapjās nogāzes pusi, izbūvējot smilts spilvenu zem bentonītmāla paklāja, to nosedzot ar vismaz 80 cm aizsargslāni (salizturīgo slāni) no minerālgrunts. Bentonītmāla paklājs tiks iebūvēts 1 m zem minimālā ūdens līmeņa (kur tas tehniski ir iespējams). [2:  VSIA “Latvijas Vides, ģeoloģijas un meteoroloģijas centrs” izstrādātie pašvaldību klimata profili, https://klimats.meteo.lv/pasvaldibu_apskati/novads/jekabpils_novads/
] 

Būvprojektā paredzēto risinājumu īstenošanas rezultātā samazināsies applūšanas un erozijas (sufozijas un filtrācijas) riski esošajam aizsargdambim. Būvprojekta ietvaros izstrādātie risinājumi atbilst projekta mērķim – tādas infrastruktūras atjaunošana un izbūve, kas novērš plūdu risku un mazina applūšanu. 
Būvprojekta izstrādes laikā tika saņemts arī Valsts vides dienesta paredzētās darbības ietekmes uz vidi sākotnējais izvērtējums Nr. AP23SI0218, kur noteikts, ka paredzētajai darbībai ietekmes uz vidi novērtējuma procedūra nav jāpiemēro. 
Iepirkuma process un grozījumi MK noteikumos Nr. 353
2023. gada 27. jūlijā tika izsludināts iepirkums “Jēkabpils valstspilsētas aizsargdambja (uzbērums) kadastra numurs 5601 002 1469, 5601 002 7126, 5601 001 4004, 5601 002 1480, 5601 002 0168, 5601 002 0260, 5601 002 7127, 5601 002 0389, 5601 001 2953, 5601 001 2976 pārbūve” identifikācijas Nr. JNP 2023/68 (turpmāk – Iepirkums Nr. JNP 2023/68)) ar piedāvājumu iesniegšanas termiņu līdz 2023. gada 10. augustam. Saskaņā ar 2023. gada 2. augustā Iepirkumu uzraudzības birojā saņemto sūdzību, Iepirkumam Nr. JNP 2023/68 piedāvājumu iesniegšanas termiņš tika pagarināts līdz 2023. gada 21. augustam.
2023. gada 21. augustā noslēdzās publiskā iepirkuma procedūra un tika atvērti piedāvājumi būvdarbu Iepirkumam Nr. JNP 2023/68. Zemākās cenas pretendenta piedāvājums sastādīja 13 992 800,74 euro (trīspadsmit miljoni deviņi simti deviņdesmit divi tūkstoši astoņi simti euro 74 centi), neieskaitot pievienotās vērtības nodokli (turpmāk – PVN), kas pārsniedza MK noteikumu Nr. 353 8. punktā plānoto un pieejamo finansējumu. Kopējās būvdarbu izmaksas, ieskaitot PVN, ir 16 931 288,90 euro.
Sākotnēji nepieciešamais finansējums aizsargdambja pārbūves projekta īstenošanai, iesniedzot informāciju Ziņojuma par projektu sagatavošanai, tika norādīts 12,6 milj. euro apmērā, balstoties uz provizorisko tāmi par paredzamo būvdarbu apjomu. 2023. gada 25. aprīlī VARAM tika nosūtīts būvprojekts minimālajā sastāvā un provizoriskā izmaksu tāme ar būvdarbu kopsummu 12,6 milj. euro. Turpinot būvprojekta izstrādi, tika izstrādāts precīzs, detalizēts, ar tehnisko noteikumu izdevējiem saskaņots darbu apjoma saraksts, kas ietver arī visu nepieciešamo inženiertehnisko darbu uzskaitījumu, ko iepriekš nebija iespējams apzināt šādā detalizācijā un ko nepieciešams paveikt pirms hidrotehniskās būves pārbūves uzsākšanas, jo tie ir būtiski būves turpmākai funkcionēšanai. 2023. gada 31. augustā Jēkabpils novada pašvaldība informēja VARAM par aktuālajām izmaksām (vēstule Nr. 2.5-11/23/917).
Grozījumi MK noteikumos Nr. 353
Atbilstoši saņemtajai informācijai no Jēkabpils novada pašvaldības par aktuālajām izmaksām, VARAM izstrādāja MK noteikumu projektu “Grozījumi Ministru kabineta 2023. gada 27. jūnija noteikumos Nr. 353 "Eiropas Savienības kohēzijas politikas programmas 2021. – 2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.2. pasākuma "Nacionālas nozīmes plūdu un krasta erozijas pasākumi" pirmās projektu iesniegumu atlases kārtas īstenošanas noteikumi" (turpmāk – grozījumu projekts MK noteikumos Nr. 353) un 2023. gada 5. septembrī tas tika nodots starpinstitūciju saskaņošanai TAP.
2023. gada 9. septembrī grozījumu projekts MK noteikumos Nr. 353 tika iesniegts Valsts kancelejā. 2023. gada 12. septembrī grozījumu projekts MK noteikumos Nr. 353 tika apstiprināts MK sēdē un stājās spēkā 2023. gada 16. septembrī, palielinot pieejamo ES fondu finansējumu un nosakot papildu finanšu avotu – pašvaldības līdzfinansējumu.
Pamatojoties uz Jēkabpils novada pašvaldības iepirkumu komisijas 2023. gada 14. septembra lēmumu par Iepirkumu Nr. JNP 2023/68, 2023. gada 28. septembrī starp Jēkabpils novada pašvaldību un SIA “Jēkabpils PMK” tika parakstīts līgums par Jēkabpils valstspilsētas aizsargdambja (uzbērums) kadastra numurs 5601 002 1469, 5601 002 7126, 5601 001 4004, 5601 002 1480, 5601 002 0168, 5601 002 0260, 5601 002 7127, 5601 002 0389, 5601 001 2953, 5601 001 2976 pārbūvi. Pēc būvdarbu uzsākšanas nosacījumu izpildes 2023. gada 20. oktobrī tika uzsākti Jēkabpils valstspilsētas aizsargdambja pārbūves darbi. 
Projekta “Plūdu risku novēršana Jēkabpilī” iesnieguma sagatavošana 
Saskaņā ar veiktajiem grozījumiem MK noteikumos Nr. 353, tika veikti grozījumi projektu iesniegumu atlases nolikumā[footnoteRef:3], pagarinot projekta iesniegšanas Centrālajā finanšu un līgumu aģentūrā (turpmāk – CFLA) termiņu līdz 2023. gada 22. oktobrim.  [3:  Eiropas Savienības kohēzijas politikas programmas 2021.–2027.gadam 2.1.3. specifiskā atbalsta mērķa “Veicināt pielāgošanos klimata pārmaiņām, risku novēršanu un noturību pret katastrofām” 2.1.3.2. pasākuma “Nacionālas nozīmes plūdu un krasta erozijas pasākumi” projektu iesniegumu atlases nolikums] 

2023. gada 18. oktobrī Kohēzijas politikas fondu vadības informācijas sistēmā Jēkabpils novada pašvaldība iesniedza projekta iesniegumu “Plūdu risku novēršana Jēkabpilī” vērtēšanai CFLA un 2023. gada 15. novembrī tika iesniegti projekta iesnieguma tehniskie precizējumi.
2023. gada 21. novembrī CFLA pieņēma lēmumu apstiprināt Jēkabpils novada pašvaldības iesniegto projekta iesnieguma Nr.2.1.3.2/1/23/I/001 “Plūdu risku novēršana Jēkabpilī” (turpmāk – projekts).
Līdz šim paveiktie darbi
Saskaņā ar Ziņojumu par projektu, 2023. gadā bija plānots veikt labā un kreisā krasta aizsargdambju lietus kanalizācijas izlaides pārbūvi un pretplūdu draudu sistēmas izbūvi, kreisā krasta aizsargdambja nostiprināšanu akmeņu bēruma posmā – 1840 m, kā arī hidrobetona nogāzes nostiprināšanu ar filtrācijas samazināšanu aizsargdambja ķermenim un hidrobetona atbalstsienas izbūvi dambja piekājē 700 m posmā.
Ņemot vērā iepriekš minētos kavējošos apstākļus – gan būvprojekta izstrādes aizkavēšanos, gan nepieciešamo iepirkumu procedūru rīkošanu un to termiņu pagarināšanu, gan papildus nepieciešamā finansējuma jautājumu risināšanu, būvdarbus nebija iespējams uzsākt šī gada jūlijā kā sākotnēji tika plānots.
Saskaņā ar Jēkabpils novada pašvaldības sniegto informāciju līdz šim ir veikti šādi darbi neatliekamo pasākumu īstenošanā Daugavas kreisā krasta aizsargdambja pārbūvē:
1) sagatavošanas un zemes darbi – koku un krūmu zāģēšana, celmu raušana, apauguma palieku novākšana 5 ha platībā;
2) lietus kanalizācijas izlaides pārbūve un pretplūdu draudu sistēmas izbūve – drenāžas tīklu izbūve 140 m posmā.
3) aizsargdambja nostiprināšana akmeņu bēruma posmā – 427 m. Veikta virskārtas nostrāde slapjajā nogāzē 8540 m2 apjomā, nogāzes planēšana, minerālgrunts iestrādes darbi, bentonītmāla paklāja iestrāde 3340 m2 apjomā;
4) hidrobetona nogāzes nostiprināšana ar filtrācijas samazināšanu aizsargdambja ķermenim, hidrobetona atbalstsienas izbūve piekājē – tranšejas rakšana hidrobetona atbalstsienas izbūve piekājē 120m posmā.
Atbilstoši Jēkabpils novada pašvaldības sniegtajai informācijai 2023. gada janvārī un februārī, lai nodrošinātos pret iespējamo plūdu ietekmi (novērstu ūdens caurplūdi caur dambi) Daugavas kreisā krasta aizsargdambja kritiskajā posmā ~650 m garumā (no Salaskroga ielas līdz Rūdolfa Blaumaņa ielai), tika veikts pagaidu tehniskais risinājums – aizsargdambja slapjās nogāzes stiprināšana ar bentonīta māla paklāju un rupju dolomītu. Lai nodrošinātu, ka aizsargdambis iepriekš minētajā posmā pilda aizsargfunkciju arī būvdarbu laikā, veiktais pagaidu tehniskais risinājums tiks saglabāts līdz iepriekš minētā posma pārbūvei atbilstoši būvprojektā izstrādātajiem risinājumiem.
Izlietotā finansējuma pārskats
Atbilstoši Jēkabpils novada pašvaldības sniegtajai informācijai pēc vienošanās noslēgšanas ar CFLA par projekta īstenošanu tiks iesniegts avansa maksājuma  pieprasījums CFLA. Pēc avansa maksājuma saņemšanas (Eiropas Reģionālās attīstības fonda un valsts budžeta līdzekļi), Jēkabpils novada pašvaldība šī gada decembrī veiks apmaksu par līguma “Jēkabpils valstspilsētas aizsargdambja (uzbērums) kadastra numurs 5601 002 1469, 5601 002 7126, 5601 001 4004, 5601 002 1480, 5601 002 0168, 5601 002 0260, 5601 002 7127, 5601 002 0389, 5601 001 2953, 5601 001 2976 pārbūve” ietvaros veiktajiem darbiem laika periodā no 2023. gada 20. oktobra līdz 30. novembrim. Finansējuma apmērs pagaidām nav noteikts, jo to tieši ietekmē šobrīd īstenojamie darbi.
[bookmark: _Hlk151540086]Līdz šim Jēkabpils novada pašvaldība no saviem budžeta līdzekļiem ir veikusi apmaksu par būvprojekta “Jēkabpils valstspilsētas aizsargdambja (uzbērums) kadastra numurs 5601 002 1469, 5601 002 7126, 5601 001 4004, 5601 002 1480, 5601 002 0168, 5601 002 0260, 5601 002 7127, 5601 002 0389, 5601 001 2953, 5601 001 2976 pārbūve” izstrādi 169 400,00 euro apmērā, no kuriem 160 548,68 euro ir iekļauti projekta attiecināmajās izmaksās un tiks deklarēti, iesniedzot maksājuma pieprasījumu Nr. 1 CFLA.
Līdzekļi no valsts budžeta programmas “Līdzekļi neparedzētiem gadījumiem”
2023. gada 24. martā Jēkabpils novada pašvaldība (vēstules Nr. 2.5-11/23/265) iesniedza VARAM pieprasījumu finanšu līdzekļu pieprasīšanai no valsts budžeta programmas “Līdzekļi neparedzētiem gadījumiem”, lai segtu izdevumus par 2023. gada janvāra plūdu laikā veiktiem dambja avārijas stiprināšanas darbiem un primāriem pasākumiem plūdu seku novēršanai, kā arī par plūdos cietušo pašvaldības īpašumā esošo infrastruktūras objektu atjaunošanu Jēkabpils novada pašvaldības teritorijā. Papildus Jēkabpils novada pašvaldība lūdza izskatīt iespēju un ierosināt MK lemt par pieprasījumu iesniegšanu finansējuma saņemšanai pa daļām.
Kā pirmo daļu no kopējā pieprasījuma Jēkabpils novada pašvaldība sagatavoja pieprasījumu no valsts budžeta programmas "Līdzekļi neparedzētiem gadījumiem" 898 613 euro apmērā par 2023. gada janvāra plūdu laikā veiktiem dambja avārijas stiprināšanas darbiem un primāriem pasākumiem plūdu seku novēršanai, kā arī par plūdos cietušo pašvaldības īpašumā esošo infrastruktūras objektu atjaunošanu Jēkabpils novada pašvaldības teritorijā.
Saskaņā ar Jēkabpils novada pašvaldības iesniegto informāciju 2023. gada janvāra plūdu radīto postījumu rezultātā Jēkabpils novada pašvaldības teritorijā:
1) operatīvi tika veikti Daugavas kreisā krasta aizsargdambja avārijas stiprināšanas darbi un primārie pasākumi plūdu seku novēršanai;
2) jāveic Sporta nama, Brīvības ielā 2J, Jēkabpilī cietušo iekštelpu atjaunošanas remontdarbi, kā arī jāatjauno ventilācijas sistēma;
3) jāveic Vienības ielas, Jēkabpilī caurtekas remonts;
4) uz ceļa Droškāni – Jaunbrēķi (0,68 – 0,69 km) caurtekas Salas pagastā, Jēkabpils novadā jānodrošina transporta kustības atjaunošana;
5) Daugavsalā, Jēkabpilī uz izskalotā ceļa jāsalabo brauktuves segums un jānostiprina ceļa nogāze;
6) jāveic administratīvās ēkas, Brīvības ielā 126, Jēkabpilī kāpņu telpas un pagrabtelpas atjaunošanas remontdarbi;
7) jāveic Neretas ielas Jēkabpilī caurtekas remonts;
8) uz ceļa Randoti – Līgotnes (2,15 – 2,20 km) Salas pagastā, Jēkabpils novadā jānostiprina betona pārgāznes mala un ceļa pieslēgumi;
9) jāveic administratīvās ēkas, Rīgas ielā 150A, Jēkabpilī pagrabtelpu atjaunošanas remontdarbi (objekts bija apdrošināts un izmaksāta apdrošināšanas atlīdzība 6393,10 euro apmērā);
10) uz ceļa Skudras – Leicāni (1,49 – 1,52 km) Salas pagastā, Jēkabpils novadā jānostiprina betona pārgāznes mala un ceļa pieslēgumi;
11) uz izskalotā ceļa Skudras – Leicāni (1,52 – 1,68 km) Salas pagastā, Jēkabpils novadā jāsalabo brauktuves segums un jānostiprina ceļa nogāzes;
12) tika veikti ceļa Skudras – Leicāni (1,88 – 1,94 km) Salas pagastā, Jēkabpils novadā atjaunošanas darbi;
13) īpašumā “Krustpils saliņa”, Jēkabpilī (kas sastāv no zemes un ēkām/būvēm: administratīvā ēka, estrāde, tualete, deju laukums) veikts kanalizācijas sistēmas remonts, atjaunotas apgaismojuma sadalnes un elektrības stabi, nepieciešams veikt teritorijas labiekārtojuma atjaunošanu (izskaloto taciņu, žoga, informācijas stenda un soliņu atjaunošanu), ēku telpu atjaunošanas remontdarbus (objekts bija apdrošināts un izmaksāta apdrošināšanas atlīdzība 3356,72 euro apmērā).
2023. gada 20. jūnijā tika pieņemts MK rīkojums Nr. 372 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” (prot. Nr. 33 29.§), ar kuru tika atbalstīta finansējuma piešķiršana Jēkabpils novada pašvaldībai 898 613 euro apmērā, lai pirmās daļas ietvaros segtu izdevumus par 2023. gada janvārī plūdu laikā veiktajiem dambja avārijas stiprināšanas darbiem un primārajiem pasākumiem plūdu seku novēršanai, kā arī par plūdos cietušo pašvaldības īpašumā esošo infrastruktūras objektu atjaunošanu Jēkabpils novada pašvaldības teritorijā, tai skaitā:
1. Daugavas kreisā krasta aizsargdambim, Jēkabpilī krīzes laikā veiktie avārijas stiprināšanas darbi un primārie pasākumi plūdu seku novēršanai - 691 794 euro,
2. transporta infrastruktūras atjaunošanai (ielas un ceļi) - 95 057 euro,
3. trīs ēku atjaunošanai - 76 161 euro,
4. Krustpils saliņas objektu atjaunošanai (Deju laukums, estrāde, administratīvā ēka), "Krustpils saliņa", Jēkabpils, Jēkabpils novadā - 35 601 euro.

Pamatojoties uz Finanšu ministrijas 2023. gada 3. jūlija rīkojumu Nr. 195 “Par līdzekļu piešķiršanu” VARAM veica pārskaitījumu Jēkabpils novada pašvaldībai 898 613 euro apmērā (pārskaitījums tika veikts 2023. gada 6., 7. un 11. jūlijā).
2023. gada 24. oktobrī Jēkabpils novada pašvaldība iesniedza VARAM pieprasījumu (vēstules Nr. 2.5-11/23/1169) no valsts budžeta programmas “Līdzekļi neparedzētiem gadījumiem” par 2023. gada janvāra plūdu radīto zaudējumu otro daļu un nepieciešamo finansējumu 1 726 845 euro apmērā, tai skaitā:
1. [bookmark: _Hlk150164614] 89 mājokļu atjaunošanas pabalsti iedzīvotājiem – 137 028 euro (no LNG tiek kompensēti pašvaldības izmaksātie pabalsti);
2. Sociālā dienesta izmaksātais krīzes pabalsts 121 iedzīvotājiem – 85 920 euro (no LNG tiek kompensēti pašvaldības izmaksātie pabalsti);
3. Jēkabpils pilsētas aizsargdambim un Daugavai pieguļošo, plūdos izskaloto Salas pagasta trīs ceļu atjaunošana – 202 646 euro;
4. Jēkabpils pilsētas plūdos cietušo 11 ielu atjaunošana – 1 301 251 euro. 
Ievērojot, ka Jēkabpils novada pašvaldības plūdu radīto zaudējumu kopējais apmērs par pirmo un otro daļu kopā pārsniedz 2% no pašvaldības plānotajiem budžeta izdevumiem kārtējā gadā un saskaņā ar MK 2018. gada 17. jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas”47. punktu MK var pieņemt lēmumu par citiem līdzekļu piešķiršanas nosacījumiem, savukārt atbilstoši minēto noteikumu 47.1 punktam par pašvaldības izmaksātajiem pabalstiem krīzes situācijā MK var pieņemt lēmumu par citu pašvaldības līdzfinansējuma apmēru – ne mazāk kā 10% apmērā. Līdz ar to tiek noteikts, ka Jēkabpils novada pašvaldība nenodrošina līdzfinansējumu 30% apmērā, savukārt attiecībā uz Jēkabpils novada pašvaldības izmaksātajiem mājokļa atjaunošanas pabalstiem un pabalstiem krīzes situācijā tiek piemērots nosacījums, ka pašvaldība nodrošina līdzfinansējumu 10% apmērā. Ņemot vērā minēto, VARAM ir sagatavojusi MK rīkojuma projektu “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” par 2023. gada janvāra plūdu radīto zaudējumu otro daļu, kas paredz piešķirt finansējumu Jēkabpils novada pašvaldībai 1 704 550 euro apmērā.

